সই করেননি রাজ্যপাল, তাও কীভাবে আইনে পরিণত হল ১০টি বিল?

ওয়েব ডেস্ক: তামিলনাড়ুতে (Tamil Nadu) নতুন মোড় নিল রাজ্য-রাজ্যপাল সংঘাত (State Vs Governor)। এবার রাজ্যপাল আর এন রবির (RN Ravi) সই ছাড়াই আইনে (Law) পরিণত হল তাঁরই আটকে রাখা ১০টি বিল (Bill)। সুপ্রিম কোর্টের রায়ের (Supreme Court Verdict) পর শনিবার এই ঐতিহাসিক পদক্ষেপের সাক্ষী থাকল দক্ষিণের এই রাজ্য। সংবিধান অনুযায়ী, কোনও বিলকে আইনে পরিণত করতে হলে তা বিধানসভায় পাশ হওয়ার পর রাজ্যপালের অনুমোদন প্রয়োজন হয়। তবে, এক্ষেত্রে সেই প্রথাগত অনুমোদনের পথ এড়িয়ে বিলগুলিকে আইনে রূপান্তরিত করা হয়েছে।

তামিলনাড়ুর সরকারের তরফে অভিযোগ ছিল, বিধানসভায় পাশ হওয়া গুরুত্বপূর্ণ ১০টি বিল রাজভবনে দীর্ঘদিন ধরে পড়ে ছিল, যার মধ্যে বিশ্ববিদ্যালয়ের উপাচার্য নিয়োগ সংক্রান্ত বিলও ছিল। রাজ্যপাল ওই বিলগুলিতে কোনও মতামত দেননি, স্বাক্ষরও করেননি। এর বিরুদ্ধে সুপ্রিম কোর্টে মামলা দায়ের করে তামিলনাড়ুর রাজ্য সরকার।

আরও পড়ুন: গভীর জঙ্গলে ‘ননস্টপ’ গুলির লড়াই, ছত্তিশগড়ে নিকেশ ৩ মাওবাদী

শীর্ষ আদালতের বিচারপতি এস বি পর্দিওয়ালা এবং বিচারপতি আর মহাদেবনের বেঞ্চে এই মামলার শুনানি হয়। আদালত স্পষ্ট জানিয়ে দেয়, রাজ্যপালের এমন ভূমিকা ‘অবৈধ’ এবং ‘স্বেচ্ছাচারী’। দেশের সর্বোচ্চ আদালত আরও বলে, রাজভবন কোনও বিলকে অনির্দিষ্টকালের জন্য আটকে রাখতে পারে না। রাজ্যপালের কাজ সংবিধানের সীমার মধ্যেই হতে হবে।

এই রায়ের পরই তামিলনাড়ুর রাজ্য সরকার ১০টি বিলকে রাজ্যপালের অনুমোদন ছাড়াই আইনে রূপান্তরিত করে। বিশ্লেষকদের মতে, এই সিদ্ধান্ত ভারতের কেন্দ্র-রাজ্য সম্পর্কের প্রেক্ষাপটে এক গুরুত্বপূর্ণ দৃষ্টান্ত স্থাপন করল। তবে এই ঘটনার পর ভবিষ্যতে অন্যান্য রাজ্যেও রাজ্যপালদের ভূমিকা নিয়ে নতুন করে প্রশ্ন উঠতে পারে বলেই মনে করছে রাজনৈতিক মহল।

দেখুন আরও খবর: